次韵子瞻端午日與遲适遠三子出遊
作者：蘇轍
朝代：宋

paragraphs: 人生逾四十，朝日已過午。
一違少壯樂，日迫老病苦。
丹心變爲灰，白髮粲可數。
惟當理鉏耰，教子蓺稷黍。
誰令觸網羅，展轉在荆楚。
平生手足親，但作十日語。
朝遊隔提携，夜卧困烝煮。
未歌棠棣詩，已治芻靈祖。
士生際風雲，富貴若騎虎。
奈何貧賤中，所欲空齟齬。